《病中得邬文伯书》
宋代·赵汝燧

北风卷地霰穿屋，光寒照几珠百斛。儿童呼舞健犊奔，病夫拥炉龟壳缩。

打门寄书勤故人，五云湿牖春生谷。片辞自可愈头风，千金指迷况满幅。

年来尘埃不堪镜，白发一摘动盈掬。星出星入难养痾，安得闲边半分福。

病中畏酒如畏仇，诗囊亦遣高阁束。闻君新工千兔秃，君但写来为君读。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。